b'\n_START_ARTICLE_\nVaks\n_START_PARAGRAPH_\nVaks er en hundehvalp, der er hovedperson i flere tegneserier fra Walt Disney. Disse serier er et spin-off til den gamle lange tegnefilm Lady og Vagabonden, der slutter med at de to titelpersoner f\xc3\xa5r fire hvalpe, tre hunhvalpe, der ligner Lady, og en hanhvalp, der ligner Vagabonden. Den sidste f\xc3\xa5r i serien navnet Vaks og er den faste hovedperson, hvor Lady og Vagabonden er bipersoner som hans for\xc3\xa6ldre, der nu oplever de typiske \xc3\xa6gteskabskonflikter og problemer med b\xc3\xb8rneopdragelse, og de tre s\xc3\xb8stre, som ikke har f\xc3\xa5et nogen navne. Deres mennesker er som i filmen Darling og Permand. Vaks er en glad og nysgerrig hvalp, der oplever det ene og det andet og altid slipper godt fra det._NEWLINE_Samtlige bipersoner fra filmen Lady og Vagabonden indg\xc3\xa5r med mellemrum i Vaks-serierne som bipersoner, bulldoggen Buller, som er lidt af en bullerbasse, den lodne hunhund Babs, den filosofiske mynde Boris, gravhunden Daks, mexikanerhunden Pedro, den n\xc3\xa6rige skottehund Scott og den gamle godmodige blodhund Trofast. De fra filmen velkendte ondskabsfulde siameserkatte dukker af og til op i en slags skurkerolle, de har f\xc3\xa5et navnet Si og Am efter albumversionen af filmens historie. Det kan ogs\xc3\xa5 ske, at deres menneske Tante Sara dukker op._NEWLINE_Dette univers er, i mods\xc3\xa6tning til andre universer i Disney-serier hvor gr\xc3\xa6nserne mellem dem er flydende, fuldst\xc3\xa6ndig lukket. Man ser aldrig nogen fra andeuniverset eller museuniverset i en Vaks-historie, man ser heller aldrig Vaks eller nogen af hans venner dukke op i de andre universer._NEWLINE_Filmen fik en efterf\xc3\xb8lger p\xc3\xa5 video/DVD, Lady og Vagabonden 2: Vaks p\xc3\xa5 eventyr, hvor Vaks er hovedpersonen.'